Ippermettuli nibda b'kumment storiku qasir. Il-fatt li qegħdin hawn fil-Ġappun fis-summit tan-nazzjonijiet tal-G7 li jħaddnu l-istess valuri tad-demokrazija, il-libertà u l-istat tad-dritt, wieħed m'għandu qatt jinsa li din il-kooperazzjoni hija frott tat-tagħlimiet li ħadna minn passat mudlam. 71 sena ilu konna għadna fi gwerra kontra xulxin, fi gwerra li swiet għexieren ta' miljuni ta' ħajjiet mad-dinja kollha. U llum qed nieħdu l-impenn li nibnu dinja mingħajr periklu għal kulħadd. Il-G7 huwa l-aktar difensur b'saħħtu tal-ordni internazzjonali bbażat fuq ir-regoli mhux għax irridu nipproteġu lil min hu għani. Iżda għax qabelxejn ir-regoli qegħdin hemm biex jipproteġu lil min hu dgħajjef filwaqt li, f'dinja mingħajr regoli, jirbaħ min huwa l-aktar b'saħħtu u l-aktar kattiv. Jeħtieġ li titfakkar din il-verità sempliċi, speċjalment illum il-ġurnata, meta qed jitqajmu dubji dwar l-osservanza ta' ordni dinjija bbażata fuq ir-regoli. L-eżempju tal-pajjiżi tal-G7, tal-kapaċità tagħna li nikkompetu iżda wkoll li nikkooperaw ma' xulxin u tal-fatt li ma nqisux biss l-interessi tagħna, għandu jkun ta' ispirazzjoni għal oħrajn. Issa ppermettuli li ndur għall-migrazzjoni u l-kriżi tar-refuġjati. Ninsabu konxji li huwa minħabba l-ġeografija li l-parti l-kbira tar-responsabbiltà qed tingħata u ser tkompli tingħata lill-Ewropa. Madankollu, nixtiequ wkoll li l-komunità dinjija turi solidarjetà u tagħraf il-fatt li din hija kriżi dinjija. Għalhekk, ser infittxu li niksbu l-appoġġ ta' sħabna tal-G7 fi tliet dimensjonijiet. L-ewwel, biex nieħdu l-impenn li nżidu l-assistenza dinjija sabiex naqdu l-ħtiġijiet immedjati u l-ħtiġijiet fit-tul tar-refuġjati u l-komunitajiet li qed jospitawhom. Il-komunità internazzjonali għandha tagħraf li meta t-Turkija, il-Libanu u l-Ġordan jassistu lir-refuġjati, fil-fatt ikunu qed jikkontribwixxu għall-ġid tad-dinja kollha. U dan il-ġid irid jiġi ffinanzjat mill-komunità dinjija. It-tieni, li l-G7 jinkoraġġixxi lill-istituzzjonijiet finanzjarji internazzjonali u lil donaturi oħra biex iżidu l-assistenza tagħhom. F'dan ir-rigward, il-fondi tal-UE għas-Sirja, l-Afrika u t-Turkija, flimkien mal-ħidma tal-Bank Ewropew tal-Investiment huma ta' eżempju għalina lkoll. It-tielet, li l-G7 jinkoraġġixxi l-istabbiliment ta' skemi ta' risistemazzjoni u forom legali oħra ta' migrazzjoni mad-dinja kollha. Bħalma tafu l-Ewropa qed tagħmel ħafna u ninsabu kuntenti li qed naqsmu l-esperjenzi tagħna. Iżda d-dinja qed tħabbat wiċċha mal-ogħla numru ta' refuġjati, persuni li jfittxu l-asil u persuni spostati f'pajjiżhom mit-Tieni Gwerra Dinjija 'l hawn. Din hija r-raġuni għalfejn jeħtieġ li tittieħed aktar azzjoni li tagħmilha possibbli li jkun hemm mezzi legali għall-migrazzjoni. Dawk li jikkritikawna, minflok, għandhom jaħsbu dwar kif ser iżidu l-assistenza tagħhom għaliex dak li qed tagħmel l-Ewropa diġà huwa enormi. Fit-tliet dimensjonijiet kollha msemmija hawn fuq tinħtieġ it-tmexxija tal-G7. U ħa nkun onest, jekk ma nkunux aħna li nieħdu r-riedni f'idejna fil-ġestjoni ta' din il-kriżi, ħadd mhu ser jagħmel dan. Ser nappella lill-mexxejja tal-G7 biex jilqgħu din l-isfida. Sentejn ilu, il-G7 wera l-għaqda mal-Ewropa meta faqqa' l-konflitt fl-Ukrajna. U ser nibqgħu magħqudin waqt dan il-konflitt. L-Unjoni Ewropea, l-istess bħall-G7 kollu kemm hu, tibqa' temmen li din il-kriżi tista' tissolva biss b'osservanza sħiħa tad-dritt internazzjonali, speċjalment l-obbligu legali li jiġu rrispettati s-sovranità, l-integrità territorjali u l-indipendenza tal-Ukrajna. Nixtieq nagħmilha ċara li l-pożizzjoni tagħna fil-konfront tar-Russja, inkluż is-sanzjonijiet ekonomiċi, ser tibqa' l-istess sakemm ma jiġux implimentati b'mod sħiħ il-ftehimiet ta' Minsk. Sfortunatament, fl-implimentazzjoni tal-ftehimiet ta' Minsk sar ħafna inqas progress milli ttamajna sena ilu f'Elmau. Ladarba qed nitkellem fuq l-ordni internazzjonali bbażat fuq ir-regoli, nixtieq nenfasizza li din għandha tiġi rrispettata mhux biss fl-Ukrajna imma fil-partijiet kollha tad-dinja, u mhux biss fuq l-art iżda wkoll fuq il-baħar. Il-politika tal-G7 hija ċara: kwalunkwe rivendikazzjoni marittima jew territorjali għandha tkun imsejsa fuq id-dritt internazzjonali u kwalunkwe tilwim li jista' jinqala' għandu jissolva b'mezzi paċifiċi. Azzjonijiet unilaterali u l-użu tal-forza jew il-koerċizzjoni mhux ser jiġu aċċettati. Fl-aħħar nett, ippermettuli ndur għas-sitwazzjoni fl-Ewropa. Ninsab kuntent li ngħid li l-ftehim tal-Grupp tal-Euro jibgħat messaġġ qawwi ta' stabbiltà għall-Greċja, għaż-Żona tal-Euro imma wkoll għall-ekonomija dinjija. Hawnhekk, nixtieq nirringrazzja lill-poplu Grieg, u speċjalment lill-Prim Ministru Alexis Tsipras, għad-determinazzjoni tagħhom li jtemmu din il-kriżi billi jirriformaw il-pajjiż. It-traġedja Griega mhux ser terġa' sseħħ. Fis-summit tal-G7 ser inkunu qed niddiskutu r-referendum dwar jekk ir-Renju Unit jibqax membru jew le tal-Unjoni Ewropea u l-konsegwenzi tiegħu. Tafu li qed nittama għal riżultat pożittiv u nista' nassigurakom li l-mexxejja kollha tal-G7 imlaqqgħin hawnhekk huma tal-istess fehma. Qabel nagħlaq ippermettuli nagħmel l-aħħar punt. L-eżami tal-kredibilità tagħna bħala l-G7 huwa l-kapaċità tagħna li niddefendu l-valuri komuni li nħaddnu. Dan l-eżami ser ngħadduh biss jekk nieħdu pożizzjoni ċara u soda dwar kull suġġett tad-diskussjonijiet tagħna hawnhekk f'Ise-Shima. Nirreferi b'mod partikolari għall-kwistjoni tas-sigurtà marittima fl-ibħra tan-Nofsinhar u l-Lvant taċ-Ċina, il-kwistjoni tar-Russja u l-Ukrajna u l-kummerċ ħieles u ġust. Jekk irridu niddefendu l-valuri komuni tagħna, illum il-ġurnata mhuwiex biżżejjed li sempliċiment nemmnu fihom. Irridu nkunu lesti wkoll li nipproteġuhom. L-isfida proprja hija saħansitra akbar għaliex dawn il-valuri mhumiex qed jiġu ddubitati biss mill-istati li qed idgħajfu l-ordni internazzjonali bbażat fuq ir-regoli, iżda wkoll minn avversarji fil-pajjiżi tagħna stess. L-avversarji interni tagħna ser jiġġudikaw ukoll il-kapaċità tagħna li niddefendu dawn il-valuri. Għalhekk jeħtieġ li nkunu verament sodi. Ara l-paġna tal-laqgħa